Il-Partit Nazzjonalista sostna li wara 11-il xahar, il-Gvern għadu ma kkonkludiex mal-Unjoni Ewropa dwar l- Operational Programmes ta' Malta. Waqt konferenza tal-aħbarijiet, il-Kelliema tal-PN għall-Affarijiet u Fondi Ewropej Marthese Portelli u Antoine Borg qalu li l- Operational Programmes huma kruċjali għax jidentifikaw il-proġetti li se jagħmel il-Gvern bil-€1.13 biljun allokati għall-perjodu 2014-2020. Marthese Portelli qalet li Malta qegħda mal-aħħar erba' pajjiżi li għadhom iridu jissottomettu l-programmi tagħhom. Min-naħa tiegħu Antoine Borg saħaq li l-fondi Ewropej għall-perjodu 2014-2020 joffru opportunitajiet kbar għal Malta, kif ġara fl-aħħar snin. Reazzjoni tal-Gvern Fi stqarrija, il-Gvern irrefera għal dak li żvela fl-aħħar ġranet, kif l-amministrazzjoni Nazzjonalista fil-Gvern kienet assorbiet 33% biss tal-Fondi Ewropej għal perjodu 2007-2013. Żied jgħid li din iċ-ċifra rduppjat u telgħet għal kważi 60% minn Marzu 2013 lil hawn. Il-Gvern isostni li l-mira tibqa' dik li jiġu utilizzati 100% tal-fondi sal-aħħar tal-2014.